ตลาดหุ้นเอเชียเขียวยกแผง หลังดาวโจนส์ปิดบวกขานรับข้อมูลเศรษฐกิจสหรัฐฯดีเกินคาด
ตลาดหุ้นเอเชียเขียวยกแผง หลังดาวโจนส์ปิดบวกขานรับข้อมูลเศรษฐกิจสหรัฐฯดีเกินคาด
4 ก.พ. 2562

ผู้สื่อข่าวรายงานว่า ตลาดหุ้นเอเชียเปิดปรับตัวขึ้นในวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อวันศุกร์ โดยได้ปัจจัยหนุนจากการเปิดเผยตัวเลขการจ้างงานที่แข็งแกร่งของสหรัฐ รวมถึงความหวังในการเจรจาการค้าระหว่างสหรัฐกับจีน
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,831.90 จุด เพิ่มขึ้น 43.51 จุด, +0.21% ดัชนี HSI ตลาดหุ้นฮ่องกงเปิดวันนี้ที่ 27,985.42 จุด เพิ่มขึ้น 54.68 จุด, +0.20% ดัชนี FTSE STI ตลาดหุ้นสิงคโปร์เปิดวันนี้ที่ 3,192.36 จุด เพิ่มขึ้น 3.68 จุด, +0.12% ดัชนี FBMKLCI ตลาดหุ้นมาเลเซียเปิดวันนี้ที่ 1,698.97 จุด เพิ่มขึ้น 15.44 จุด, +0.92%
ส่วนตลาดหุ้นจีน ตลาดหุ้นไต้หวัน และตลาดหุ้นเกาหลีใต้ ปิดทำการวันนี้เนื่องในวันตรุษจีน
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้นเกินคาดในเดือนม.ค. โดยเพิ่มขึ้น 304,000 ตำแหน่ง สูงกว่าที่นักวิเคราะห์คาดการณ์ที่ระดับ 170,000 ตำแหน่ง โดย กระทรวงแรงงานสหรัฐระบุว่าในเดือนม.ค. ภาคเอกชนมีการจ้างงานเพิ่มขึ้น 296,000 ตำแหน่ง ขณะที่ภาครัฐจ้างงานเพิ่มขึ้น 8,000 ตำแหน่ง
ทั้งนี้ เมื่อพิจารณาทั้งปี 2561 สหรัฐมีการจ้างงานนอกภาคเกษตรรวม 2.6 ล้านตำแหน่ง ซึ่งเป็นระดับสูงสุดนับตั้งแต่ปี 2558 และสูงกว่าระดับ 2.2 ล้านตำแหน่งในปี 2560 ขณะที่มีการจ้างงานเฉลี่ยรายเดือนที่ระดับ 223,000 ตำแหน่ง
นอกจากนี้ นักลงทุนยังขานรับการเจรจาการค้าระหว่างสหรัฐกับจีน โดยทางการจีนได้เผยแพร่แถลงการณ์หลังเสร็จสิ้นการเจรจาการค้าระหว่างคณะผู้แทนจีนและสหรัฐว่า “การเจรจาการค้ารอบล่าสุดระหว่างจีนกับสหรัฐมีความคืบหน้าในประเด็นสำคัญ โดยทั้งสองฝ่ายได้เจรจากันอย่างตรงไปตรงมา เฉพาะเจาะจง และมีผลลัพธ์ที่ดี”
โดยแถลงการณ์ระบุว่า จีนตกลงจะนำเข้าผลิตภัณฑ์ด้านการเกษตร พลังงาน รวมทั้งบริการและสินค้าอุตสาหกรรมจากสหรัฐเพิ่มขึ้น นอกจากนี้ทั้งสองฝ่ายยังเห็นพ้องที่จะเสริมสร้างความร่วมมือในด้านทรัพย์สินทางปัญญาและการถ่ายทอดเทคโนโลยี ด้านประธานาธิบดีโดนัลด์ ทรัมป์ และประธานาธิบดีสี จิ้นผิง จะพบกันในเดือนนี้เพื่อให้มีการบรรลุข้อตกลงทางการค้า
 